b"\n_START_ARTICLE_\nSerafim Fernandes de Ara\xc3\xbajo\n_START_SECTION_\nBiografia\n_START_PARAGRAPH_\nNascut a Minas Novas, a l'estat de Minas Gerais, va ser ordenat prevere el 12 de mar\xc3\xa7 de 1949 per l'arquebisbat de Diamantina a la bas\xc3\xadlica de Sant Joan del Later\xc3\xa0 de Roma, doctorant-se en teologia i dret can\xc3\xb2nic a la Pontif\xc3\xadcia Universitat Gregoriana de Roma el 1951. Retorn\xc3\xa0 al Brasil i celebr\xc3\xa0 la seva primera missa el 17 de setembre de 1951 a Itamarandiba. Despr\xc3\xa9s va ser rector a Gouveia entre 1951 i 1957. En aquest mateix per\xc3\xadode actu\xc3\xa0 com a capell\xc3\xa0 de la Companyia Industrial de S\xc3\xa3o Roberto. Entre 1956 i 1957 assum\xc3\xad el c\xc3\xa0rrec de capell\xc3\xa0 militar del 3r batall\xc3\xb3 militar de la Policia Militar de Minas Gerais, on tamb\xc3\xa9 va ser director d'ensenyament religi\xc3\xb3s a l'arquebisbat de Diamantina i com a professor de dret can\xc3\xb2nic al seminari provincial._NEWLINE_A Curvelo, on va ser rector el 1957 i canonge entre 1958 i 1959, actu\xc3\xa0 tamb\xc3\xa9 com a professor en diverses escoles._NEWLINE_Va ser nomenat bisbe titular de Vewrinopoli i auxiliar de Belo Horizonte el 19 de gener de 1959. va ser ordenat bisbe el 7 de maig de 1959 a Diamantina, amb nom\xc3\xa9s 34 anys (el bisbe m\xc3\xa9s jove de la hist\xc3\xb2ria del Brasil) per Jose Newton de Almeida Baptista, arquebisbe de Diamantina. Assum\xc3\xad tamb\xc3\xa9 la tasca de vicari general, administrador i director d'ensenyament religi\xc3\xb3s de l'arquebisbat, a m\xc3\xa9s de ser professor de cultura religiosa de la Universitat Cat\xc3\xb2lica de Minas._NEWLINE_Entre 1960 i 1981 va ser rector de la Universitat de Minas. Particip\xc3\xa0 en el Concili Vatic\xc3\xa0 II. Assist\xc3\xad a la Tercera Confer\xc3\xa8ncia General de Bisbes Llatinoamericans, celebrada a Puebla (M\xc3\xa8xic), celebrada entre el 27 de gener i el 13 de febrer de 1979. Va ser promogut a coadjutor amb dret a successi\xc3\xb3 de l'arquebisbat de Belo Horizonte el 22 de novembre de 1982. Va passar a ser Arquebisbe de Belo Horizonte el 5 de febrer de 1986. Assist\xc3\xad a la Quarta Confer\xc3\xa8ncia General de Bisbes Llatinoamericans, celebrada a Santo Domingo entre el 12 i el 28 d'octubre de 1992, sent un dels seus presidents. Assist\xc3\xad a la IX Assemblea Ordin\xc3\xa0ria del S\xc3\xadnode de Bisbes, celebrada al Vatic\xc3\xa0 entre el 2 i el 29 d'octubre de 1994 i, finalment, assist\xc3\xad a l'Assemblea Especial per Am\xc3\xa8rica del S\xc3\xadnode de Bisbes al Vatic\xc3\xa0, celebrada entre el 16 de novembre i el 12 de desembre de 1997.\n_START_SECTION_\nCardenalat\n_START_PARAGRAPH_\nSerafim Fernandes va ser creat cardenal prevere pel Papa Joan Pau II el 21 de febrer de 1998, rebent la birreta cardenal\xc3\xadcia i el t\xc3\xadtol de San Luigi Grignion de Montfort. El 28 de gener de 2004 va ser nomenat arquebisbe em\xc3\xa8rit de Belo Horizonte."